Tolong jelaskan mengenai Plot dari My Neighbor Totoro dalam bahasa melayu

Satsuki dan adiknya Mei berpindah bersama ayah mereka ke perkampungan tani sementara menunggu ibu mereka yang menerima rawatan di hospital. Tempat tinggal baharu mereka merupakan rumah usang yang dipenuhi oleh makhluk halus hitam yang kecil-kecil. Nenek jiran sebelah menerangkan kepada adik-beradik bahawa makhluk itu ialah "pari-pari jelaga" yang hanya boleh dilihat oleh kanak-kanak dan tidak akan membahayakan sesiapa, tetapi ia akan berpindah keluar sebaik sahaja rumah mereka dihuni orang baharu.

Nenek jiran sebelah mempunyai seorang cucu lelaki bernama Kanta yang bakal menjadi rakan sesekolah dengan Satsuki. Ketika sekolah Satsuki bercuti, Satsuki dan Mei mengambil kesempatan untuk menziarahi ibu mereka ke hospital untuk menceritakan tentang penemuan pari-pari jelaga di rumah baharu mereka di samping memberi semangat kepada si ibu untuk cepat sembuh.

Pada suatu hari, Mei bermain seorang diri di halaman rumah dan menemui suatu hidupan yang aneh, lalu mengejarnya ke dalam hutan tebal, di mana berbaringnya seekor lagi makhluk aneh yang mirip tetapi jauh lebih besar daripada makhluk yang tadi. Mei bertanya kepada makhluk besar apa namanya, dijawab dengan serangkai tiga raungan lantang yang didengarkan oleh Mei seperti "Totoro". Selepas itu, Mei dijumpai tertidur di tengah semak menceritakan tentang Totoro kepada Satsuki dan ayah, maka mereka pun masuk mencari-cari tetapi tidak terjumpa kelibatnya. Mei berkeras bahawa Totoro memang wujud, dan ayahnya pun memujuknya bahawa Totoro ialah penjaga hutan yang tidak boleh dijumpai sesiapa bila-bila masa pun. Sungguhpun begitu, Satsuki juga menaruh harapan untuk bertemu dengan Totoro.

Kemudian, pada suatu malam di musim tengkujuh, apabila Satsuki dan Mei menunggu kepulangan ayah di perhentian bas, munculnya Totoro yang menutup kepala dengan daun. Satsuki meminjamkan payung hitam milik ayah kepada Totoro yang lencun, dan Totoro pula membalas budi dengan bungkusan daun yang berisi benih pokok sebelum menaiki makhluk berupa campuran bas dan kucing, yakni 'Bas Kucing'.

Beberapa hari kemudian, Satsuki dan Mei menanam benih-benih berian Totoro di halaman rumah, tetapi ia masih tidak tumbuh-tumbuh setelah puluhan hari ditunggu, sehinggalah pada suatu malam apabila dua beradik dikejutkan dari lena oleh kehadiran Totoro dan kawan-kawannya di halaman mereka melakukan suatu upacara di tempat benih disemai. Di situlah Totoro menggunakan kuasa sakti untuk menumbuhkan pokok raksasa, dan dua beradik pun menemani Totoro dengan menaiki gasing ke udara dan menghinggapi puncak pokok sambil melayan Totoro meniup okarina. Keesokan harinya, pokok raksasa pun hilang, diganti oleh anak pokok baru bercambah, menggembirakan Satsuki dan Mei yang mengalami 'mimpi yang bukan mimpi'.

Beberapa bulan kemudian pada cuti musim panas, ketika Satsuki dan Mei menolong nenek menuai jagung, Kanta menyampaikan telegram kepada Satsuki mengenai ibunya yang semakin tenat. Satsuki cemas dan bergegas untuk menghubungi ayahnya melalui telefon. Mei ternyata sukar dipujuk tentang berita buruk itu, Satsuki hilang sabar dengan kerenahnya dan mereka pun bergaduh.

Satsuki yang selalunya cekal menjaga rumah walaupun di usia yang muda, kali ini diselubungi kekhuatiran kerana mungkin akan kehilangan ibunya. Setelah melihat keadaan kakaknya yang serba gusar, Mei bertindak melulu untuk pergi ke hospital seorang diri, tetapi cepat sesat kerana tidak tahu arahnya. Setelah menyedari adiknya hilang, Satsuki meluru ke hutan untuk meminta bantuan daripada Totoro. Totoro memanggil Kucing Bas untuk mengangkut Satsuki dalam usaha mencari Mei sehingga jumpa.

Akhirnya Mei dijumpai menangis kerana sesat sambil memegang sebatang jagung yang hendak diberikan kepada ibu. Maka Satsuki membawa Mei menaiki Bas Kucing ke hospital. Setibanya di hospital, mereka berjumpa dengan ibu dalam keadaan selamat dan menyampaikan jagung itu kepadanya sebelum pulang ke rumah dengan menaiki Bas Kucing dalam kesudahan gembira yang diraikan oleh Totoro yang meniupkan okarinanya di atas pokok.